KIRJALLINEN KYSYMYS E-0422/03

esittäjä(t): Erik Meijer (GUE/NGL) komissiolle

(17. helmikuuta 2003)

Aihe: Kansalaissodan jälkeen tehdyn rauhansopimuksen epäonnistuminen käytännössä ja Guatemalan diktatuuri

1. Muistaako komissio, että Väli-Amerikassa sijaitsevassa Guatemalan valtiossa käytiin vuosina 19541996 jatkuvaa ja väkivaltaista, 200 000 ihmisen kuolemaan johtanutta valtataistelua yhtäältä sotilaskoneistoon ja ulkomaisiin yrityksiin tiiviisti sidoksissa olevan hallituksen ja toisaalta ennen muuta intiaaneista koostuvan maaseutuväestön ja sitä tukeneen kaupunkien työväestön osan välillä, ja että tämä valtataistelu päättyi tuolloin rauhansopimuksen allekirjoittamiseen ja totuuskomission perustamiseen?

2. Onko komissio tietoinen YK:n tarkkailijoiden päätelmästä, jonka mukaan valtio ei enää, toisin kuin aiemmin, ole suoraan vastuussa laajoista ihmisoikeusloukkauksista mutta että hallituksen suunta on silti kolmen viimeisen vuoden aikana jälleen ollut kielteinen, koska totuuskomission loppuraportissa esitettyjä suosituksia (muun muassa 50 000 kadonneen henkilön kohtaloa koskevaa tutkimusta) ei ole pantu täytäntöön, riippumatonta oikeuslaitosta ei ole luotu, hallitus ei ole ryhtynyt vuoropuheluun kansalaisten kanssa, toimittajia ja ihmisoikeuksien parissa toimivia henkilöitä uhkaillaan, menneisyyden rikoksista ei rangaista, armeijan määrärahoja on lisätty voimakkaasti sosiaalimenojen kustannuksella, intiaaniväestön yhteiskunnalliseen osallistumiseen ja sosiaalis-taloudellisen aseman vahvistamiseen ei ole juurikaan annettu mahdollisuuksia, Quichén maakunnassa on lynkattu suuria määriä hallitsevan ryhmän poliittisia vastustajia, armeijan vaikutusvalta hallitukseen on lisääntynyt ja armeijaan sidoksissa olevien aseellisten ryhmittymien vaikutusvalta maaseudulla on suuri, eikä hallitus halua tai voi puuttua asiaan?

3. Katsooko komissio, että Guatemalan vajoaminen takaisin diktatuuriin ja kansalaissotaan on pyrittävä kaikin keinoin välttämään, sikäli kuin EU voi vaikuttaa asiaan kehitysyhteistyön ja kauppasuhteiden kautta?

Lähde: TV Nederland 2 (Alankomaiden TV-kanava 2), ajankohtaisohjelma Twee Vandaag, 3.1.2003.

Chris Pattenin komission puolesta antamayhteinen vastauskirjallisiin kysymyksiin E-0422/03 ja E-0423/03

(26. maaliskuuta 2003)

Komissio on tukenut Guatemalan rauhan ja demokratian palauttamiseen tähtääviä toimia poliittisesti ja taloudellisesti 1980-luvulta saakka ja seuraa maan tilannetta hyvin tarkasti.

Unionissa ja kansainvälisessä yhteisössä ollaan yleisesti yhtä mieltä siitä, että jonkinasteisesta edistyksestä huolimatta osa vuoden 1996 rauhansopimuksissa asetetuista sisäisen konfliktin rakenteellisten syiden korjaamiseen tähtäävistä uudistustoimista on jäänyt toteuttamatta. Alkuperäiskansojen identiteetistä ja oikeuksista tehtyjen sopimusten noudattaminen on myös viivästynyt, mikä vaarantaa maan kehityksen ja alkuperäiskansojen todellisen integroitumisen yhteiskuntaan.

Monet kansainvälisten tarkkailutoimien, kuten Minuguan (Yhdistyneiden Kansakuntien Guatemalan rauhanprosessin tarkkailuoperaatio) työntekijät ovat korostaneet, että viime kuukausina toteutettuja myönteisiä toimia ovat varjostaneet huolestuttavat tapahtumat yleisen turvallisuuden ja aseistariisunnan alalla. Oikeusvaltion periaatteen ja ihmisoikeuksien rikkomistapauksien yleistyminen, ihmisoikeusaktivisteihin ja tuomioistuinten työntekijöihin kohdistuvan uhkailun ja väkivallan lisääntyminen sekä guatemalalaisen yhteiskunnan syvenevä kahtiajako ovat lisäksi luoneet maahan suuria jännitteitä erityisesti marraskuussa 2003 lähestyvien vaalien kannalta. Huolimatta eräistä oikeusjärjestelmään liittyvistä edistysaskeleista, kuten antropologi Myrna Mackin murhan takana olleiden tahojen tuomitseminen tai ehdotus perustaa komitea tutkimaan lainvastaisia valtaryhmittymiä ja salaisia turvallisuusjoukkoja, ihmisoikeusrikkomuksista tuomitsematta jättäminen on ollut yleinen käytäntö konfliktin ajoista saakka.

Komissio toteuttaa näistä lähtökohdista toimia kahdella toistaan täydentävällä tavalla, jotka ovat yhdenmukaisia Euroopan parlamentin huhtikuussa 2002 antaman Guatemalaa koskevan päätöslauselman ja vuonna 1998 annetun alkuperäiskansoja koskevan neuvoston päätöslauselman kanssa.

Komissio ja jäsenvaltiot muistuttavat poliittisessa vuoropuhelussa Guatemalan viranomaisille ja paikallisille julkisille elimille jatkuvasti kaikkien guatemalalaisten ja erityisesti alkuperäiskansojen ihmisarvon kunnioittamisen ja hyvinvoinnin turvaamisen merkityksestä demokratian, tasa-arvon, syrjimättömyyden, rauhan ja yhteiskunnallisen oikeudenmukaisuuden periaatteita noudattaen.

Guatemalan kanssa tehtävää yhteistyötä vuosina 20022006 koskevan komission maakohtaisen strategia-asiakirjan tavoitteena on puolestaan kannustaa rauhansopimusten täytäntöönpanoon ja murtaa pahimmin nimenomaan alkuperäiskansoja koettelevan köyhyyden ja syrjäytymisen noidankehä. Strategiassa keskitytään seuraaviin aloihin: hyvä hallintotapa, oikeusvaltion lujittaminen ja ihmisoikeuksien suojelu, osallistumiseen, osallisuuteen ja oikeudenmukaisuuteen perustuva paikallinen kehitys, tasaisesti jakautuva talouskasvu ja työpaikkojen luominen. Guatemalaa varten on varattu ohjeelliset 93 miljoonan euron määrärahat kahdesta yhteisön talousarvion Latinalaista Amerikkaa koskevasta tärkeimmästä budjettikohdasta (taloudellinen ja tekninen apu sekä taloudellinen yhteistyö).

Komissio on rahoittanut alkuperäiskansojen hyväksi toteutettavia konkreettisia toimia esimerkiksi terveydenhuollon, koulutuksen, pakolaisten yhteiskuntaan sopeuttamisen ja sukupuolten välisen tasa-arvon edistämisen alalla. Aloitteita täydennetään tulevien kuukausien aikana erilaisten yhteistyöohjelmien avulla, joilla pyritään lisäämään alkuperäisväestön mahdollisuuksia saada asiansa käsitellyksi oikeusjärjestelmässä, tukemaan oikeusministeriön toimintaa perustamalla siihen erityinen Fiscalía indígena -osasto, joka vastaa alkuperäiskansojen oikeuksien edistämisestä, ja avustamaan Procuradoría de los Derechos Humanos -toimistoa (oikeusasiamiehen toimisto) alkuperäisväestön tilanteen seurannassa paikallisella tasolla.

Lisäksi komissio valmistelee täydentäviä aloitteita, joiden tarkoituksena on muun muassa lisätä kansalaisyhteiskunnan osallistumismahdollisuuksia, lujittaa valtionhallinnon hajauttamisprosessia, edistää sukupuolten yhdenvertaisia oikeuksia ja ihmisoikeuksia sekä kehittää maaseutualueita, joilla tuki kohdistuu pääasiassa mayaintiaanialkuperää oleviin väestönosiin.

Guatemala on Latinalaisen Amerikan maiden pääkohde myös EU:n ihmisoikeuksia ja demokratiaa koskevassa vuosina 20022004 toteutettavassa aloitteessa, jonka kautta suunnataan tukea moniin eri painopistealoihin, kuten rasismin ja muukalaisvihan, uhkailun, rankaisematta jättämisen ja kidutusten lopettamiseen sekä sovitteluun. Komissio tukee myös alkuperäisväestön asioita ajavan kansallisen ihmisoikeuksien tarkkailukeskuksen perustamista ja osallistuu Yhdistyneiden Kansakuntien alkuperäiskansoista vastaavalle raportoijalle laadittavan Guatemalan alkuperäisväestön oikeuksia ja elämänlaatua koskevan raportin valmisteluun.

On myös syytä korostaa, että komission Guatemalassa toteuttamien aloitteiden johdonmukaisuutta ja koordinointia on parannettu niin kutsutun Mesodialogon eli yhteisön ja Guatemalan välistä yhteistyötä käsittelevän pysyvän foorumin avulla. Siihen kuuluu komission, jäsenvaltioiden, Guatemalan hallituksen sekä paikallisten ja eurooppalaisten kansalaisjärjestöjen edustajia. Foorumin yhteyteen perustettiin joulukuussa 2002 erityinen alkuperäisväestön asioista vastaava alaryhmä.

Kenraali Ríos Monttin osallistuu mahdollisesti seuraaviin presidentinvaaleihin; hallituspuolue Frente Republicano Guatemalteco (FRG) ei ole kuitenkaan vielä päättänyt, kenestä tulee puolueen virallinen ehdokas. Komission käsityksen mukaan perustuslakituomioistuin on lisäksi jo aiemmin ilmoittanut vastustavansa Ríos Monttin ehdokkuutta ja tarkastelee tilannetta tarvittaessa uudelleen.